Video: Rowers slaan op 2 geldwaens toe, 8 mense geskietDie toneel in Atlasweg. Foto: Verskaf Altesaam agt mense, onder wie veiligheidswagte en lede van die publiek, is Donderdag tydens ŉ transitorooftog in die Oos-Rand geskiet toe ŉ groep verdagtes op twee geldwaens toegeslaan het. Kapt. Pearl Van Staad, polisiewoordvoerder, het Donderdag aan Maroela Media gesê tussen drie en vyf voertuie het op twee G4S-transitovoertuie in Atlasweg, Boksburg, toegeslaan terwyl hulle in die rigting van Kempton Park gery het. “Daar was ŉ skietery en albei waens is oopgeblaas. Veiligheidswagte is tydens die rooftog gewond. Omstanders is ook in die kruisvuur gewond,” het Van Staad gesê. Volgens Van Staad het die rowers in verskillende rigtings op vlug geslaan. Van die rowers het op die N12-deurpad gevlug en die polisie het hulle agternagesit. Die toneel in Atlasweg. Foto: Verskaf “Van die verdagtes is in die Germiston-polisiëringsgebied aangekeer en in hegtenis geneem. Die presiese aantal verdagtes wat in hegtenis geneem is, is nie dadelik bekend nie, want ons lede is steeds op die toneel.” Paramedici van ER24 en nóg ŉ ambulansdiens het na die beseerde mense op die toneel omgesien. Ineke van Huyssteen, woordvoerder van ER24, het bevestig dat agt mense met matige beserings op die toneel aangetref is. Ses mense is vermoedelik veiligheidswagte en twee omstanders. “By paramedici se aankoms op die toneel is twee oopgeblaasde geldwaens in die pad aangetref. Die beseerdes is op die toneel behandel en na hospitale geneem vir mediese behandeling,” het sy gesê. Die polisie ondersoek ŉ transitorooftog en sake van poging tot moord.